
ZÁRT ÜLÉS

Előterjesztést készítette: Szabóné Misinszki Hajnalka humánerőforrás ügyintéző
Előterjesztés elkészítésének időpontja: 2014. május 6.
Előterjesztést véleményezi: OMSB (bíráló bizottság)
Döntés módja: titkos szavazás, minősített szótöbbség

Mellékletek: 3 db pályázat
E L Ő T E R J E S Z T É S

Sülysáp Város Önkormányzata Képviselő-testületének

2014. május 15-én tartandó munkaterv szerinti ülésére

6. napirendhez

Tárgy: Wass Albert Művelődési Központ és Könyvtár igazgatójának megválasztása
Tisztelt Képviselő-testület!

A Wass Albert Művelődési Központ és Könyvtár Igazgatójának, Tarnavölgyi Lászlónak az igazgatói megbízatása 2014. május 31-én lejár, ezért a Képviselő-testület pályázatot írt ki az igazgatói beosztás ellátására.

A pályázati kiírásban a Képviselő-testület az alábbi feltételeket írta elő:

· a 2/1993. (I. 30.) MKM rendelet mellékletében meghatározott főiskolai szintű művelődésszervező (népművelő, közművelődési előadó) szakképzettség vagy tanítói oklevéllel szerzett közművelődési, népművelői szakkollégiumi képesítés vagy nem szakirányú főiskolai végzettség és a szakképzésben szerzett felsőfokú közművelődési szakember vagy felsőfokú kulturális menedzser (miután a könyvtári feladatokat jelenleg is felsőfokú végzettséggel és szakképzettséggel rendelkező szakember irányítja, annak az ágazatnak a képesítési feltételeit nem kellett teljesíteni),
· legalább öt év közművelődési munkakörben szerzett szakmai tapasztalat,
· a 150/1992. (XI. 20.) Kormányrendelet 6/G. § (2) bekezdése szerinti tanfolyam két éven belüli elvégzésének vállalása,
· magyar állampolgárság, cselekvőképesség, büntetlen előélet.

A pályázat elbírálásánál előnyt jelent:

· legalább 3 év vezetői gyakorlat

A pályázat részeként benyújtandó iratok, igazolások:

· részletes fényképes szakmai önéletrajz,
· intézmény vezetésére, fejlesztésére vonatkozó program, 

· 3 hónapnál nem régebbi erkölcsi bizonyítvány (csak sikeres pályázat esetén nyújtandó be, de a kinevezésnek feltétele), 

· képesítést igazoló okirat(ok) másolata,

· eddigi munkaviszonyokról, szakmai gyakorlatról szóló igazolások (amennyiben ilyenek rendelkezésre állnak),
· pályázó nyilatkozata arra vonatkozóan, hogy a pályázati anyagban foglalt személyes adatok pályázati eljárással összefüggésben szükséges kezeléséhez  hozzájárul.

A kinevezéssel kapcsolatos jogszabályi előírások:
A közalkalmazottak jogállásáról szóló 1992. évi XXXIII. törvény 20/B. § (2) bekezdése alapján magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

A közművelődési és a közgyűjteményi területen foglalkoztatott közalkalmazottak jogviszonyával  összefüggő egyes kérdésekről szóló 150/1992. (XI. 20.) Kormányrendelet (a továbbiakban: R.) 6. § (1) bek. kimondja, hogy közművelődési intézményben az intézmény vezetésére irányuló magasabb vezető beosztás ellátásával csak olyan közalkalmazott bízható meg, aki

· rendelkezik felsőfokú közművelődési végzettséggel és szakképzettséggel vagy nem szakirányú egyetemi végzettséggel és felsőfokú szakirányú munkaköri  szakvizsgával,

· a felsőfokú közművelődési végzettségének és szakképzettségének vagy szakvizsgájának megfelelő feladatkörben legalább öt éves szakmai gyakorlatot szerzett, és

· kiemelkedő közművelődési tevékenységet végez.

A R. 6/G. § (2) bekezdése alapján az közművelődési intézményi, múzeumi vagy könyvtári feladatokat is ellátó költségvetési szerv vezetésével megbízott magasabb vezetőnek a miniszter által a kulturális szakemberek szervezett képzési rendszeréről, követelményeiről és a képzés finanszírozásáról szóló rendelet szerint akkreditált, kifejezetten az ilyen többfunkciós intézmények vezetésére vonatkozó államháztartási és vezetési ismereteket nyújtó tanfolyamot kell elvégeznie a megbízást követő két éven belül, és az azt igazoló okiratot be kell mutatnia a munkáltatónak.  Igazolás hiányában a megbízást vissza kell vonni. A magasabb vezető mentesül a tanfolyam elvégzésének kötelezettsége alól, ha jogász vagy közgazdász szakképzettséggel rendelkezik vagy a (2) bekezdés szerinti tanfolyamot a vezetői megbízást megelőzően elvégezte, és azt okirattal igazolja.

Közművelődési intézményben magasabb vezető beosztás ellátására történő megbízás a pályázat elnyerését követően legfeljebb öt év határozott időre adható. A R. 19. §-a szerint a vezetői pótlék minimális mértéke 225 % (3. melléklet 3.1.12).
A pályázati felhívásra 3 db pályázat érkezett, melyek közül

· Basáné Dibás Gabriella pályázata formailag megfelelő, azonban a pályázó nem rendelkezik a beosztás ellátásához szükséges képesítéssel,

· Szabó Zoltán Attila pályázata formailag nem megfelelő, és felhívásra sem egészítette azt ki,

· Tarnavölgyi László pályázata a formai feltételeknek megfelel, és a pályázó is rendelkezik a szükséges képesítéssel.

Mindezek alapján személyes meghallgatásra kizárólag Tarnavölgyi László pályázót javasoltuk.

A döntés meghozatalának feltételei, rendje:

· A Képviselő-testület részére személyi javaslatot egy bíráló bizottság tesz, mely az Oktatási, Művelődési és Sportbizottság tagjaiból, valamint a R. 7. § (6) bekezdése alapján a Közgyűjteményi és Közművelődési Dolgozók Szakszervezete és a Magyar Népművelők Egyesülete egy-egy delegáltjából áll. 

· A döntéshez minősített szótöbbség, vagyis a megválasztott képviselők többségének (5 fő) egybehangzó szavazata szükséges. [SZMSZ 29. § (5) b)]

· A döntés titkos szavazással kell meghozni. Ehhez előzetesen egy 3 fős Szavazatszámláló Bizottságot egyszerű szótöbbséggel történő megválasztása szükséges. A Szavazatszámláló Bizottság feladata a szavazólapok elkészítése, a titkosság feltételeinek biztosítása, a leadott szavazatok összeszámlálása és az eredmény kihirdetése. [SZMSZ 31. §]

Kérem a tisztelt Képviselő-testületet a döntés meghozatalára.

…/2014. (V. 15.) ÖKT határozati javaslat

Sülysáp Város Önkormányzatának Képviselő-testülete

1./ a Wass Albert Művelődési Központ és Könyvtár igazgatói beosztására kiírt pályázatot eredményesnek nyilvánítja; 
2./ az intézmény igazgatójának 2014. június 1-től 2019. május 31-ig tartó határozott időre … szám alatti lakost nevezi ki, és megbízza az intézmény vezetésével;

3./ bérét a közalkalmazottak jogállásáról szóló 1992. évi XXXIII. törvényben, valamint annak a közművelődési és közgyűjteményi intézményekben történő végrehajtásáról szóló 150/1992. (XI. 20.)  Kormányrendeletben foglaltak szerint, vezetői pótlékát pedig ….. %-ban állapítja meg;

4./ felkéri a polgármestert a szükséges intézkedések megtételére.

Határidő: 2014. május 31.

Felelős: polgármester

Sülysáp, 2014. május 6.


Tóth Krisztina s.k.

jegyző

